Záznam – zasadnutie Rady ministra školstva, vedy, výskumu a športu Slovenskej republiky na podporu štúdia študentov so špecifickými potrebami (ďalej len „Rada“)
___________________________________________________________________________

Konanie – 11. 11. 2015 o 13,00 h., Technická univerzita v Košiciach

Prítomní: podľa prezenčnej listiny (z 11 členov prítomných 10 členov + tajomník rady Mgr. Miriam Dufeková) – prof. Ing. Peter Plavčan, CSC., prof. Ing. Ervin Lumnitzer, PhD., prof. Ing. Dušan Šimšík, PhD., Mgr. Jarmila Žolnová,  PhD., Mgr. Katarína Markovičová, PhD., doc. Ing. Arch. Zuzana Čerešňová, PhD., doc. PhDr. Mária Šmidová, CSc., PaedDr. Elena Mendelová, PhD., PhDr. Katarína Grichová, Bc. Petra Rendková

Neprítomný: Mgr. Darina Ondrušová

Program rokovania
1.	Otvorenie - schválenie programu zasadnutia 
2.	Sumarizácia plnenia schválených úloh 
3.	Správa o činnosti špeciálnych pedagogických pracovísk – Prerokovanie aktivít na rok 2016 Centra podpory študentov so špecifickými potrebami na Univerzita Komenského v Bratislave a Bezbariérového centra na Technickej univerzite v Košiciach
4.	Priebežná správa o vzdelávacích aktivitách pre koordinátorov a ponuka vzdelávacích aktivít na rok 2016
5.	Návrh plánu úloh na nasledujúce obdobie
6.	Predstavenie projektu STU a UK – ústna informácia
7.	Prediskutovanie správy z prieskumu – Podmienky práce koordinátorov pre študentov so špecifickými potrebami na vysokých školách v SR
8.	Záver a voľná diskusia - rôzne 

K bodu 1
Predseda Rady privítal všetkých prítomných členov rady, a tým otvoril zasadnutie Rady.   Vzhľadom na troch nových členov požiadal predseda Rady o predstavenie sa prítomných členov Rady. Prítomní členovia boli oboznámení s návrhom programu zasadnutia rady. Po oboznámení bol návrh programu zasadnutia rady schválený bez pripomienok. 

K bodu 2 
Po otvorení a schválení programu zasadnutia rady boli prerokované úlohy, ktoré vyplynuli z rokovania Rady konaného dňa 15. 4. 2015 na UK v Bratislave. Aktivity uskutočnené od predchádzajúceho zasadnutia Rady boli prediskutované a predbežná informácia bola vzatá na vedomie. 

Úlohy vyplývajúce zo 4. zasadnutia rady konaného dňa 15. 4. 2015

- zbieranie podnetov a otázok od koordinátorov vysokých škôl k metodickému usmerneniu a priebežne ich vyhodnocovať – TUKE – doposiaľ neprišli žiadne podnety či pripomienky k usmerneniu
- vzdelávacie aktivity pre koordinátorov – UK, TUKE  – úloha sa plní priebežne
- predloženie správy z prieskumu – Podmienky práce koordinátorov pre študentov so špecifickými potrebami – UK – úloha splnená 
- priebežná správa o príprave národného akčného plánu – STU - splnené

K bodu 3
Členovia rady zo špeciálnych pedagogických pracovísk UK Bratislava a TU Košice podali priebežnú správu o činnosti špeciálnych pedagogických pracovísk a návrh činnosti na rok 2016. Po predstavení návrhu činností bola otvorená diskusia. P. prof. Šimšík privítal aktivitu UK pripraviť príručku „Ako na vysokú školu so zdravotným postihnutím?“ a ďalších príručiek, či už pre študentov alebo koordinátorov. V tejto veci ďalej navrhol, aby na príprave príručiek špeciálne pedagogické pracoviská spolupracovali a pred vydaním dali na pripomienkovanie aj jednému členovi Rady. Prítomní členovia s návrhom súhlasili. Ďalej sa otvorila otázka týkajúca sa aktivity UK vydávať e-periodikum, ktoré by malo byť vydávané cca 4x do roka. P. prof. Šimšík vidí problém v aktuálnosti informácií. P. predseda Rady uvedenú aktivitu uvítal. Spoluprácu ponúkla aj členka Rady zastupujúca ŠRVŠ – e-periodikum by bolo prístupné aj na ich stránkach. 
V tomto bode sa otvorila aj otázka – čo so študentom, ktorému bolo umožnené predĺžiť si štúdium. Rektor môže takémuto študentovi školné odpustiť, avšak zároveň vysoká škola na takéhoto študenta peniaze nedostane. V tomto by bolo potrebné zmeniť úpravu v zákone o vysokých školách. Uvedené nateraz nie je možné riešiť, nakoľko sa v súčasnosti novela zákona o vysokých školách nepripravuje - otázka bude znovu otvorená po najbližších voľbách.
Po diskusii členovia Rady uvedený bod schválili.

K bodu 4
Členovia rady zo špeciálnych pedagogických pracovísk UK Bratislava a TU Košice podali priebežnú správu o vzdelávacích aktivitách pre koordinátorov vysokých škôl a ponuku vzdelávacích aktivít na rok 2016. Informácia bola vzatá na vedomie a schválená.

K bodu 5
Členovia Rady prerokovali navrhnutý plán úloh na nasledujúce obdobie, ktorý zahŕňa nasledovné úlohy:

- Aplikovanie metodického usmernenia do praxe, gestor: ministerstvo – apríl 2016 podať správu o prípadných problémoch
- Vzdelávacie aktivity pre koordinátorov, gestor: pracovisko TUKE, UK – apríl 2016 priebežná správa o vzdelávacích aktivitách
- Prieskum podmienok štúdia a prístupnosti akademického prostredia pre študentov so ŠP na vysokých školách v SR, gestor: UK – apríl 2016 priebežná správa
- Sieťovanie koordinátorov, gestor: UK – apríl 2016 – národný seminár pre koordinátorov vysokých škôl
- Tvorba národného akčného plánu na debarierizáciu vysokoškolského prostredia  - apríl priebežná správa o príprave národného akčného plánu
- Preveriť možnosť úpravy v zákone o vysokých školách týkajúcu sa kompenzácie nákladov za školné za študenta so špecifickými potrebami, ktorému vysoká škola odpustí školné pri predĺžení štúdia podľa § 100 ods. 4 písm. e). (odôvodnenie – študent so ŠP má podľa zákona o VŠ nárok požiadať VŠ o odpustenie školného v prípade predĺženia štandardnej dĺžky štúdia. Rektor mu môže školné odpustiť. Takýto študent sa v aktuálnom akad. roku do počtu študentov nezarátava, na ktorý sú VŠ prideľované finančné prostriedky. VŠ tak v takomto prípade prichádza o finančné prostriedky na pokrytie nákladov na štúdium takéhoto študenta.

K bodu 6
p. doc. Čerešňová predstavila projekt  STU a UK, ktorého výstupom bude aj Náročná akčný plán na debarierizáciu vysokoškolského prostredia, ktorý by mal byť hotový v marci 2017. V súčasnosti tento projekt pozostáva z prieskumu prístupnosti vybraných budov vysokých škôl v SR. Členka Rady zastupujúca ŠRVŠ ponúkla spoluprácu pri vykonávaní prieskumu.  V rámci uvedeného projektu nie je možné túto ponuku využiť, nakoľko študenti boli na tento prieskum priamo „zaškolení“. UK ponuku zástupkyne ŠRVŠ využije pri prieskume podmienok štúdia a prístupnosti akademického prostredia pre študentov so špecifickými potrebami. 

K bodu 7
Členovia Rady otvorili diskusiu k správe z prieskumu – Podmienky práce koordinátorov pre študentov so špecifickými potrebami na vysokých školách v SR. Jedným zo zistení bolo, že vo väčšine prípadov úloha koordinátora pripadla na prodekanov pre vzdelávanie, avšak uvedené úlohy sa posúva na ďalších ľudí, ktorí však nie sú honorovaní, často sa menia a robia to popri inej práci. P. predseda Rady navrhol zvážiť možnosť zadefinovať pozíciu koordinátora. Je to však v súčasnosti náročné, nakoľko nie je možné zadefinovať napr. jeho vzdelanie. P. Grichová navrhla, aby koordinátora vykonával absolvent vysokej školy, ktorý má špecifické potreby, nakoľko lepšie pozná problémy a aj študenti by boli k takémuto koordinátorovi otvorenejší. Vysoká škola by tak mohla zriadiť chránené pracovisko, pričom by na toto pracovisko dostávala peniaze  z MPSVaR SR. P. členovia Rady k návrhu uviedli, že uvedené by nebolo systémovým riešením a p. prof. Šimšík uviedol, že vzhľadom na často sa meniace podmienky a problémy ich vysoká škola chránené pracovisko zrušila. Rada sa na najbližšom rokovaní bude venovať zadefinovaniu pozície koordinátora  pre prácu so študentmi so špecifickými potrebami a jeho odbornej spôsobilosti.

K bodu 8
Predseda rady sa poďakoval členom rady a zasadnutie ukončil.

SUMÁR

1. 	Aplikovanie metodického usmernenia do praxe, gestor: ministerstvo
- zbierať podnety a otázky od koordinátorov vysokých škôl a priebežne ich vyhodnocovať. - priebežne
- apríl 2016 – podať správu rade o prípadných problémoch.  
2. 	Vzdelávacie aktivity pre koordinátorov, gestor: pracovisko TUKE, UK
- 2016 - vzdelávacie aktivity pre koordinátorov
- apríl 2016 – priebežná správa o vzdelávacích aktivitách na zasadnutí rady 
3. 	Prieskum podmienok štúdia a prístupnosti akademického prostredia pre študentov so ŠP na vysokých školách v SR, gestor: UK – apríl 2016 priebežná správa
- apríl 2016 – priebežná správa
4. 	Sieťovanie koordinátorov, gestor: UK – apríl 2016 – národný seminár pre koordinátorov vysokých škôl
5. 	Tvorba národného akčného plánu na debarierizáciu vysokoškolského prostredia
- apríl 2016 – priebežná správa o príprave národného akčného plánu 
6. 	Preveriť možnosť úpravy v zákone o vysokých školách týkajúcu sa kompenzácie nákladov za školné za študenta so špecifickými potrebami, ktorému vysoká škola odpustí školné pri predĺžení štúdia podľa § 100 ods. 4 písm. e). 
7. 	Zadefinovanie pozície koordinátora  pre prácu so študentmi so špecifickými potrebami a jeho odbornej spôsobilosti – apríl 2016

Predbežný termín ďalších zasadnutí rady 
-	14. 4. 2016 Bratislava
-	10. 11. 2016 Košice

Schválil: 	prof. Ing. Peter Plavčan, CSc.
		predseda rady